حكاية شعب

حكاية شعب
   كلمات 
كورس :قلنا هنبنى و آدى احنا بنينا السد العالى

يا استعمار بنيناه بايدينا السد العالى

من اموالنا بايد عمالنا هى الكلمه و آدى احنا بانينا

عبد الحليم : اخوانى.. تسمحو لى بكلمه؟

كورس : هيه

عبد الحليم : الحكايه مش حكاية السد

حكاية الكفاح اللى ورا السد .. حكايتنا احنا

حكاية شعب للزحف المقدس قام و ثار

شعب زاحف خطوته تولع شرار

شعب كافح و انكتب له الانتصار .. تسمعو الحكاية؟

كورس : بس قولها من البدايه

عبد الحليم : هى حكاية حرب و تار بينا و بين الاستعمار

فاكرين لما الشعب اتغرب جوه فى بلده؟

كورس : آه فاكرين

عبد الحليم : و المحتل الغادر ينعم فيها لوحده؟

كورس : مش ناسيين

عبد الحليم: و المشانق للى رايح و اللى جاى

ودم أحرارنا اللى راحو فى دنشواى

كورس : آه فاكرين

عبد الحليم : من هنا كانت البدايه.. و ابتدا الشعب الحكايه

كان كفاحنا بنار جراحنا يكتبه دم الضحايا

كورس : و انتصرنا انتصرنا انتصرنا

عبد الحليم : انتصرنا يوم ما هب الجيش و ثار

يوم ما أشعلناها ثورة نور ونار

يوم ما أخرجنا الفساد.. يوم ما حررنا البلاد

يوم ما حققنا الجلاء

كورس : انتصرنا انتصرنا انتصرنا

عبد الحليم : رجعت الارض الحبيبه الطيبه لايدين صحابها

التقينا العز فيها و الكنوز تايهه فى ترابها

قلنا نلحق نبنى مستقبلها و نرجع شبابها

كورس : نعمل ايه؟

عبد الحليم : كان طبيعى نبص للنيل اللى أرواحنا فى ايديه

ميته فى البحر ضايعه و الصحارى فى شوق اليه

قلنا نبنى سد عالى سد عالى سد عالى

بص الاستعمار صعب حالنا عليه .. ليه نرجع مجدنا ونعيده ليه؟

كورس : يعمل ايه؟

عبد الحليم : راح علا البنك اللى بيساعد ويدى

قاله حاسب .... قالنا مالكمش عندى

كورس : قلنا ايه؟

عبد الحليم : كانت الصرخه القويه من الميدان فى اسكندريه

صرخة اطلقها جمال.. احنا أممنا القنال

كورس : احنا أممنا القنال.. احنا أممنا القنال

عبد الحليم: ضربه كانت من معلم

كورس : خلا الاستعمار يسلم

عبد الحليم : و الحصار الاقتصادى

كورس : برضه ماذلش بلادى

عبد الحليم : جاب سلاحه و طياراته غواصاته و دباباته.. و اعتدا علشان نسلم

كورس: هو مين؟ لأ ده بعده.. هو اللى اتلقا وعده

عبد الحليم : كنا نار أكلت جيوشهم .... نار تقول هل من مزيد

انتصرنا و لسه عارهم .... ذكرا فى تراب بورسعيد

و العروبه فى كل دار وقفت معانا

والشعوب الحره جت ع اللى عادانا

كورس : و انتصرنا انتصرنا انتصرنا

عبد الحليم : آدى حكاية الشعب .. شعب للزحف المقدس قام وثار

شعب زاحف خطوته تولع شرار .. شعب حقق له جمال الانتصار

و انتصرنا انتصرنا انتصرنا
 شوف كمان 

 ليستة اغانى عبد الحليم حافظ

تصنيف:اغانى وطنيه مصريه
تصنيف:اغانى باللغه المصريه
تصنيف:اغانى عبد الحليم حافظ
تصنيف:كلمات اغانى